11 May 2016
ການພົວພັນລາວ-ອາເມລິກາໄດ້ຮັບການເສີມຂະຫຍາຍ
ກອງປະຊຸມສອງຝ່າຍລະຫວ່າງ ສປປ ລາວ ແລະ ສະຫະລັດອາເມລິກາ ປະຈຳປີ 2016 ໄດ້ຈັດຂຶ້ນຢູ່ນະຄອນຫລວງວຽງຈັນ ເມື່ອບໍ່ດົນມານີ້ ເຊິ່ງຝ່າຍລາວນຳໂດຍທ່ານ ແສງເພັດ ຮ່ວງບຸນຍວງ ຮອງລັດຖະມົນຕີກະຊວງການຕ່າງປະເທດ ແລະ ຝ່າຍສະຫະລັດອາເມລິກາແມ່ນທ່ານ ດານຽວ ຣັດເຊວ ຮອງລັດຖະມົນຕີກະຊວງການຕ່າງປະເທດສະຫະລັດອາເມລິກາ. ນອກຈາກນີ້ ຍັງມີຜູ້ຕາງໜ້າຈາກກະຊວງປ້ອງກັນປະເທດ ແລະ ອົງການພັດທະນາສາກົນຂອງສະຫະລັດອາເມລິກາເຂົ້າຮ່ວມນຳດ້ວຍ.
ກອງປະຊຸມໄດ້ຕີລາຄາສູງຕໍ່ສາຍພົວພັນລະຫວ່າງສອງປະເທດທີ່ເຫັນວ່າໄດ້ຮັບການເສີມຂະ ຫຍາຍແໜ້ນແຟ້ນຍິ່ງຂຶ້ນ ລວມເຖິງການປຶກສາຫາລືກ່ຽວກັບຄວາມໝາຍສຳຄັນຂອງການເດີນທາງມາຢ້ຽມຢາມ ສປປ ລາວ ຄັ້ງທຳອິດຂອງປະທານາທິບໍດີສະຫະລັດອາເມລິກາ ທ່ານ ບາຣັກ ໂອບາມາ ໃນເດືອນກັນຍາປີນີ້, ພ້ອມທັງປຶກສາຫາລືກ່ຽວກັບການເປັນປະທານອາຊຽນຂອງ ສປປ ລາວ ທີ່ຈະໄດ້ຕ້ອນຮັບບັນດາຜູ້ນຳໂລກມາຮ່ວມກອງປະຊຸມຄັ້ງສຳຄັນດັ່ງກ່າວນຳດ້ວຍ.
ທ່ານຮອງລັດຖະມົນຕີກະຊວງການຕ່າງປະເທດສະຫະລັດອາເມລິກາ ໄດ້ມີຄຳເຫັນຕໍ່ກອງປະຊຸມຄັ້ງນີ້ວ່າ: ສະຫະລັດອາເມລິກາຢືນຢັນທີ່ຈະສືບຕໍ່ໃຫ້ການຊ່ວຍເຫລືອ ສປປ ລາວ ໃນການແກ້ໄຂບັນຫາລະເບີດບໍ່ທັນແຕກ ເພື່ອຮັບປະກັນບໍ່ໃຫ້ມີຜູ້ບາດເຈັບ ຫລື ເສຍຊີວິດຈາກລະເບີດບໍ່ທັນແຕກ. ນອກຈາກນີ້ ຍັງໄດ້ທົບທວນຄືນກ່ຽວກັບຄວາມຄືບໜ້າຂອງການຈັດຕັ້ງປະຕິບັດການຂຸດຄົ້ນສິ່ງເສດເຫລືອຂອງບັນດານາຍ ແລະ ພົນທະຫານອາເມລິກາທີ່ຫາຍສາບສູນໃນປາງສົງຄາມຢູ່ລາວ.
ໃນໂອກາດນີ້, ທ່ານຮອງລັດຖະມົນຕີກະຊວງການຕ່າງປະເທດລາວ ແສງເພັດ ຮ່ວງບຸນຍວງ ໄດ້ສະແດງຄວາມຂອບໃຈຕໍ່ສະຫະລັດອາເມລິກາທີ່ໃຫ້ການສະໜັບສະໜູນຊ່ວຍເຫລືອ ສປປ ລາວ ໃນໄລຍະຜ່ານມາ ກໍຄືເປົ້າໝາຍຂອງແຜນງານການໃຫ້ຄວາມຊ່ວຍເຫລືອພັດທະນາຂອງສະຫະລັດອາເມລິກາຮອບດ້ານໃນລາວທີ່ມີມູນຄ່າປະມານ 50 ລ້ານໂດລາສະຫະລັດ ໂດຍສະເພາະໃນຂະແໜງໂພຊະນາການ, ສາທາລະນະສຸກ, ສຶກສາ, ການຄ້າ, ຍຸຕິທຳ ແລະ ການພັດທະນາຊັບພະຍາກອນມະນຸດນຳດ້ວຍ.
Subscribe to: Post Comments (Atom)